**4 клас Домашна работа – 1 учебна седмица**

Моля прочетете откъса:

ПАТИЛАНЧО

от „Патиланско царство” на Ран Босилек

 БАБА ЦОЦОЛАНА

Драги ми Смехурко,

Бързам да ти пиша. Но как да захвана? Ще почна направо с баба Цоцолана. Ех, да знаеш само колко е припряна\*! Но аз се не стреснах. Прислужник й станах. Чух край мен да казват: "Горкото момченце! Има да си пати\*. То не знай, че баба честичко налага\*!" Но и те не знаят, че мен Патиланчо ме дигат и слагат. Не знам по-нататък що има да става. Но моята баба страх ми не внушава. Тя лесно се сърди. Ала пък и лесно гневът й минава. Кресливичка пада, но не се преструва. А за мен, Смехурко, това много струва. Що трябва да правя всякога ще зная. Тя самичка вчера си каза каква е. - Патилане - рече, - ти трябва да знаеш, че аз съм припряна. - Нищо, бабо, нищо. Затуй пък аз нося сърчице засмяно. - После, Патилане, моята ръчичка възтежичка пада. Та ако те нявга\* така поналожа... - Нищо, бабо, нищо. То без туй не може. Добре се разбрахме. После мойта баба две стомни\* донесе и така ми рече: - Хей там на мегдана\*, оттук недалече, за вода ще идеш. Чешмата ще видиш. Тъй е обичаят. По вода да тръгне от сега до края. - Зная, бабо, зная. И аз се завтекох с шарените стомни. Тичах да се върна. Та бърз и послушен баба да ме помни. Ала нали има глава да си пати. Без да ме съгледа\*, колелото блъсна в мен съседа Страти. Той литна, горкият, нагоре с нозете\*. Ала и аз счупих стомните, и двете. Но стисках им здраво дръжките в ръцете. Ни жив, нито мъртъв, при баба се върнах. Счупените дръжки отдалеч тя зърна. Ех, че като викна баба Цоцолана! - А бре, Патилане! С това ли захвана? Жив не ще останеш, ако те подхвана! Но аз й разказах как белята стана. И лесно й мина. - Кой, Страти ли? - рече. - Зная го аз него! Той три пъти вече как тая година и мене събаря. Не можа ли барем там да се пребие! - Ох, стига му, бабо! Сега на чешмата раните си мие. - Така му се пада. Вчера щял да смаже съседката Рада. Но той още днеска стомните ще купи. А ти тичай! Със бялото менче\* иди на чешмата. С него и да паднеш, няма да се счупи! Със бялото менче донесох водица. Всичко се заглади. И аз не опитах как лекичко милва на моята баба тежката ръчица.

Чакай второ писмо, драги ми Смехурко.

Поздрав най-сърдечен!

Твой приятел вечен:

*Весел Патиланчо*

***Речник:***

***припряна – нетърпелива***

***патя си – преодолявам трудности***

***налага – бие***

***възтежичка - по – тежка, отколкото изглежда***

***нявга - някога***

***мегдан – площад***

***стомна – керамична бутилка за вода с дръжки от двете страни***

***съгледа – види***

***нозе – крака***

***менче – метален съд с дръжка***